i

2 Timothy

Angka nhenhan alakenh aynteyel

Paul-el pip nhenh ingwer-anem ingkwernew, rap thwenew Timothy-warl-anem

Paul-el pip atherr thwenew Timothy-warl. Pip anyent itnan 1 Timothy. Pip nhanyeman itnan 2 Timothy-arl. Paul anenh tyayl-itwew apmer ilkwitwew Rome-itwew, rap pip nhenh thwenew tyayl ikwer-they. Timothy-an apmer ingweritwew anenh Ephesus-itwew.

Ingwer-rnemelan Christian-rnem irrwernenh. Timothy rap rlterrk-antey anaynteyew Akngeyangkwarr, angka Jesus-akert ilaynteyew.

Timothy ran artwa tyatyew-artey anenh Ephesus-itwew. Paul-an ikwer ilkelhenh, ikwer artewenty iterremel. Ingwer-rnemelan angka apmwarl akalty-anthenh, Christian-rnem ilpertelenh. Timothy-el mwerr-angkwarr akaltyantheyew Akngey-wenh-angkwarr.

1 Ya Timothy, ayeng nhanyemarl Paul angkeyel. Atha pip nhenh ingkwerneyel, ngkweng-warl thweneyew. Akngeyel ayenh ilew, alheyew apmer arrpanenhwarl, angka mwerr-angker Jesus-akert ilerlapaynteyew. Awank-akerr Akngeyel alakenh ilew, "Ingwerenty inweng anthelhem Jesus

Christ-warl, athan renh arntarnt-aremarl, nthakenh iwerl-alhey-angenh. Rap aneyalpem intem-antey atyeng-itwel, nthakenh ilwey-angenharl." Alakenh-anyem Akngeyel thwenew Alerikw ikwerenh Jesus. 2 Timothy, ayeng ngkweng ilkelheyel. Ngan alerey atyenh-apenyarl. Athan intem Akngey ayernayntem Lord Jesus-then alakenh: "Akngeyay, nga athamerr-aynteyew Timothy-ew. Renh arntarnt-araynteyew mwanty-antey, raw mwerr anaynteyew."

Rlterrk-antey anaynteyew Akngeyew

4 Atha ngenh iterl-areyel, ngarl artnew atyeng, atharl iwerl-alheweng-arey. Yanh-penh ayeng amperrngerreyel ngkweng. Ayengan ngenh areyew artewentyel, inkwerelhemel ngkweng. 5 Atha iterl-areyel, ntwarl Jesus apenteyel. Awank-akerr aperley ngkwenh Christian anenh, itnan Lois. Amengkw ngkwenh itnan Eunice, ran Christian arrpemarl anenh. Aley ngan iterreyel, Jesus ntwa apent-aynteyew arrpemarl, yanh-atherrel-apeny. 6 Ntwa iterl-areyel, atharl itep ngkweng-warl akapwert-warl arrernew, perayerrew-anem ngkweng. Ikwereng-arey Inweng Akngey-wenhel ngenh arawerrng anthew.

3 Ayeng inkwerelhemel angkeyel Akngeyew arlta arrpanenhel, athap renh ayerneyel ngkweng. Ayeng ikwer warrkerreyel mwerr alhewer, nyerrerrey-angenh. Akngey atyenh warrkerrenh ikwer awank-akerr, arrengey atyenhrnem-then. Itwernew-then ingwel-then atha renh ayerneyel ngkweng, ra ngenh arntarntaraynteyew.

Nthakenh nga iylpelerrey-angenh Akngey-wenh arawerrng ikwer. Ngap arawerrng ikwerakert warrkerr-ayntem rlterrk-antey Akngeyew. 7 Nthakenh anantherr atererrey-angenh ingwerrnem-wety. Akngey-wenh Inwengel anenhantherrenh rlterrkelem, ilek-ilek mwerr-angker ingwer-rnemew mpwaraynteyew. Ran anenhantherrenh arntarnt-arem. Arawerrng ikwerenhakertel ayeng-antey artwerelelhem, apmwangkwarr alhewerr. Arrantherran irrkaty-angkwarr artwerelheyew.

8 Alakenh-angkwarr nga nyerrerrey-angenh, angka Jesus-akertan ilaynteyew. Nthakenh nyerrerrey-angenh atyeng-wety, ayengarl tyaylitwew aneyel-wety. Ayeng apmwangkwarr alhey-angenh anenh! Athan angka Jesusakert ilenh, ingwer-rnemanap apmwel-ayetharl angkenh atyeng. Ingwer-rnemel angka apmwa arrpemarl ngkweng-akert ilerl-anewerr. Nthakenh nga artewenty iterrey-angenh. Akngeyel ngenh rlterrkel-ayntem ikwer-rnem-wety.
9 Ra anenhantherrenh rlwanew, ikwerenhrnemew anaynteyew, arraty-angkwarr ikwerant anaynteyew. Anantherr apmwangkwarrarltangkwel anenh, ranap anewantherr athamerrew. Arrwekel-antey ra anewantherr iterrenh, rarl Jesus ahern nhewarl thweneyangenhel-antey. 10 Rap renh itethelew ipmepenh, anantherrap iteth arrpemarl anaynteyew. Anantherrap iterl-arayntem angka nhenh Akngey-wenh. Angka ra ilem, rarl anewantherr athemerrem. Alakenh-anyem anantherr

Akngey-angkwarr anem aleth-antey, ikwer-warl alpeyew, aney-alpeyew intem-antey.

11 Akngeyelan ayenh rlanew, ayeng intem-antey alhaynteyew apmer arrpanenhwarl, angka mwerr-angker ikwerenh ilerl-apaynteyew, ikwerenh-rnem akaltyanthaynteyew. 12 Mwerr ayeng awelheyel Akngeyew. Ingwer-rnemel ayenh irrwernew, ayenh akwernemel tyayl-warl. Ayengan nyerrerrey-angenh, ayengap iterremel aneyel rlterrk-antey Jesus-ew. Atha renh iterlareyel. Ra ayenh arntarnt-arayntemarl, ayeng apmwangkwarrarl alhewerr. Ra aleth ayenh arntarnt-arem arlta yanhew-atety, Jesus rarl apey-alpeyenhew-atety.
13-14 Akngeyel ra ngenh anthew angka ikwerenh. Ntwarl angka akalty-antheyel ingwer-rnem, mwanty-antey angka irrkatyantey ilaynteyew, atharl awank ngenh ilew. Nthakenh ngenh ingwerentyel iley-angenh, ntwa angka apmwangkwarr ilaynteyew. Ngan iterr-aynteyew Jesus-ew intem-antey, ingwerrnemew-then ilkelh-aynteyew intem-antey. Inweng Mwerr-angker ngkweng-itwel aneyel, rap ngenh arntarnt-areyel, alakenh-anyem anaynteyew.

Artwa anyent Onesiphorus ra Paul irrngerneyanthenh tyayl-itwew

15-18 Ntwa kel iterl-aremel awew, yanhrnem Christian-rnem Asia-itwew atyeng-wety

v

intwemelerrew. Phygelus-then Hermogenesthen ratherr intwemelerrew atyeng-wety arrpemarl. Onesiphorus ranap alakenh-wenyarl. Ra apetyew nhenh-warl Rome-warl, rap nthwenh atyeng apmer arrpanenhel, ayenh arey-alheyewatety tyayl-itwew. Ranap apetyew alhewer arnkaty-antey. Ayengan inkwerelhey-ayntew rwanng ikwer. Artwa yanh-atherr arrangkwarl. Ratherr nyerrerrenh, nhenh-warl tyayl-warl apetyewerr. Alakenh-anyem athanap Akngey intemarl ayerneyel, Onesiphorus renh arntarntaraynteyew ikwerenh-rnem-then. Ntwa iterlareyelarl, ayengarl anenh Ephesus-itwew. Ran ayenh arntarnt-arenharl. Athan Akngey ayerneyel, ra athamerr-aynteyew Onesiphorus ikwer arlta ikwerel, Jesus rarl apey-alpeyenhel.

2

Jesus-wenh anaynteyew

warrkenh mwerr-angker

1 Timothy nganap alerey atyenh inngapenyarl aneyel. Alakenh-anyem atha ngenh ileyel, rlterrk-antey nga anaynteyew. Jesus Christel ngenh rlterrk mpwarem, rarl ngkweng athamerreyelarl. 2 Ntwan ayenh awenh, angka mwerr-angker Jesus-akert atharl akalty-anthenh akngerr-warl. Ntwanem angka yanhan ingwerrnemew ilaynteyew. Mwerr-rnem rlwana, renhrnemarl ingwer-rnemel kel iterl-areyel. Renhrnem akalty-antha, rernemaw ingwer yanhrnem-anem akalty-anthaynteyew.

3 Ntwan iterl-areyel, Jesus Christ-wenharl ngan aneyel. Artwa ahawarr-apeny ngan aneyel ikwer, artwa army-areny-apeny. Artwa ahawarrrnem pwarrkerrem, rernemap ipmelheyangenharl, arrangkw. Rernemap pwarrk aneyelpey-angenh, aleth atwerrey-angker anayntem, ipmelhey-angenh. Ngan alakenhanyem aneyew. Ingwer-rnemel ngenh Jesuswenh arem, rernemap ngenh atwemarl. Ngan aneyew artewenty iterrey-angenh, ayengarl aneyel-apeny. 4 Ntwa iterl-areyelarl, artwa ahawarr nthakenh warrk ingwer-warl aylpey-angenh, rarl army-itwew aneyelengareyan. Ranap artwa ilkwa ikwerenhewant warrkerreyel, renh irrngerney-anthaynteyew. Kel alakenh-anyem Jesus ra ngkwengew-artey aneyel. Ngan awelh-aynteyew ikwer, ntwap ilek-ilek mpwaraynteyew, rarl ileyel-angkwarr.
6 Artwa katenew-arteyew-anem nga iterreyew. Ranap rlterrk inngey warrkerr-aynteyew, ntang arrern-aynteyewan, amern lyapelhel-aynteyew. Amern yanh ampengerrenty, remernt arlk-
5 Atha ngenh ileyel angka ingwer-anem anterreyelarl-akert. Artwernem anterreyel ingkerrenh-antey iwerrel-antey. Rernemap iterl-areyel, arraty-angkwarr anterreyew, rwewarr. Nthakenh akwerterrp-angkwarr anterreyangenh. Alakenh artwa anyentan anterrem arraty, ranap ingwer-rnem antengelemarl, rap inem ilengem mwerr-angker. Alakenh-anyeman ngap intem warrkerr-ayntem Jesus Christ-ew, arraty-antey alhayntemel, rap ngkweng anthem mwerr-angker.

wem amern ingwer-rnemew-wety. 7 Aleth angka yanh-rnemew iterr-araynteyew, atharl pip nhenh-angkwarr ileyel. Akngeyel angka renhrnem ngkweng anayntel-aynteyew.

10 Alakenh-anyemap ayeng ipmelhey-angenh anaynteyew, rlterrkarl aynteyel-angkwarr atyeng. Ayengan inkwerelhemel aneyel tyaylel, akngerrelan angka mwerr-angker Jesus-akert aweyel-anteyarl. Yanh-rneman Akngeyel renh-rnem arrwekel-antey rlwanew, rap renh-rnem arntarnt-arayntem intem-antey. Rernemap aney-alpem ikwer-itwel intem-antey, ilwey-angenh, arrangkw. 11 Angka nhenhrneman iterl-araynteyew, anantherrarl apmelerr angkerremarl. Inngarlap rerneman.
8 Timothy, nga iterr-aynteyew Jesus-ewant. Ranap Atyetyart David-wenh-anteyarl, awankakerrarl anenh. Rernemap Jesus-an irrwernenh, renhap atwew ipmew-antey. Akngeyelanap renh itetheleynew angkeparl. Athan angka nhenh ileyel-antey ingwer-rnemew. 9 Ingwerrnemelan ayenh irrwernenh, tyayl-warlap ayenh akwernewan. Ayenhap arlaw atherr arertnew tyeynel irrtyert-awarr-apeny. Nthakenh tyeynel rernem angka Akngey-wenhan arertneyangenh, arrangkw. Aleyan apmer arrpanenhwarl ingwer-rnemel angka yanhan ilerl-apeyel.

Anantherr renh apententy, apmwewety ipmelhemel,

Anantherr ilwew-apeny, Jesus rarl ilwew-apeny arwerl iylpeyl-atherrel, ingwer-ingweran anantherr anayntem-anem ikwer-itwel.

nthakenh anantherr apmwangkwarr aneyangenh-anem. 12 Anantherr Jesus renh apententy, ayntemarl.

ingwer-rnemelan anenantherrenh

irrwern-

Anantherranap artewentyel iterrey-angenharl, ikwer-itwel,

ingwer-ingweran anantherr

aney-alpemarl atyetyart-rnem-then ingkerrenh aney-alpem.

ingwer-ingweran ranem angkem, "Athan ngenh iterl-arey-angenh arrpemarl!" 13 Anantherr apek intwemerlerrem ikwer-wety,

Anantherrarl apek angkem, "Atha renh iterlarey-angenh,"

ranap nthakenh

anewantherr-wety

Ran mwerr aneyel intemarl, rarl ilew-angkwarr. Ranap alakenh-anyem intem anayntem.

intwemerlerrey-angenharl.

Akngey ranap ilkelheyel warrkenh nhelkweranyemew

14 Angka nhenh aleth-antey ilaynteyew tyaty-areny-rnemew apmer yanh-itwew Ephesus-itwew, rernem iylpelerrewerr. Rernemap nthakenh ilterrey-angenh anaynteyew, angka ilek-ilek-they ilterreyangenh, arrangkw. Ingwer-rnemel awenty, rernemap intwemerlerrem-anemarl Akngeywety. 15 Alakenh-anyem nga aleth-antey warrkerr-aynteyew. Mwerr-angkwarr akaltyanthey-angkerarlap nga anaynteyewan. Akngey ranap ngkweng inkwerelh-ayntemarl. Ranap warrkenh nhelkwer-anyemew ilkelheyel.

Aleth-antey angka mwerr-angker ilaynteyew nyerrerrey-angenhel. 16 Yanh-rnem angka apmwernemarl angkeyel-rnem, menty angkeyangenh ikwer-rnem. Rerneman akalty-antheyel angka apmwarl. Angka yanh-lkwerelan ingwerrnem apatelheleyel, rernemap intwemerlerrem Akngey-wety. 17 Angka yanh rap tywen-apenyarl, arlkewarl arlpimperrey-angkerarl, ipmew atwey-angker. Artwa yanh-atherr, Hymenaeusthen Philetus-then, ratherr tywen-apeny alakenh-anyem. 18 Awank-akerr ratherr Akngey apentenh arraty-angkwarr, aleyanap ratherr apmwangkwarr-anem apenteyel. Alakenh ratherr akalty-antheyel: "Akngeyel kelarl awank itethelew akngerr ipmepenh. Anantherranap arrangkwarl. Anantherran iteth-antey aneyel ahern nhenhel. Anantherr ilwenty, nthakenh Akngeyel anenhantherrenh itetheley-angenharl, arrangkw."

19 Akngeyel angka ikwerenh inngarl anewantherr anthew. Angka yanhan rlterrkarl apwert-apeny. Nthakenh ingwerentyel apwert yanh arnangeley-angenh. Akngeyel angka rlterrk atherr apwert yanh-warl ingkwernew. Angka anyent ingwerelan alakenh-anyem ileyel: "Akngeyelan kel iterl-areyel ikwerenhrnem." Angka ingwerelan alakenh-anyem ileyel: "Ingwerenty ra inweng anthelhem Akngey-

Alakenh ratherr akalty-antheyel, inngewenyarlap yanhan! Apmwel-ayeth ratherr akalty-antheyel. Ingwer-rneman awelheyel ikwer-atherr, rernemap iterrey-angenh-anem Akngeyew.

x

warl, ranap intwemerlerremel apmwewety anaynteyew."

22 Artwa akely-rnem arelh aleyak-rnemthen rerneman amentarl ikwer-rnem-wenhangkwarrarl alheyel. Rerneman mpweny ayntew-aynteyel, ilek-ilek apmwel-ayeth mpwaremel. Timothy, nthakenh ngan alakenh alhey-angenh apmwangkwarr, nga intwemerlerreyew alakenh-anyem-wety. Arratyangkwarr-antey alakenh anaynteyew mwerrangkwarr, Akngey-angkwarr-antey intem ikwerewant iterremel, ingwer-rnemew mwerrangkwarr ilkelhemel anaynteyew, ahelerrey-
20 Atha ngenh ilem angka ingwer-anem petyangkwarr. Warl ilkwitwew ampwal ilek-ilek aynteyel. Ampwal ingwer-rneman mwerrangker inngernemarl, man ilkwewantewarelh – irrkwernem gold-penh, spoon-rnem thilp-penh apek. Ampwal yanh-lkwerrnem-itwew amern mwerr-angker arlkwem. Ampwal ingwer-rneman arwerl-penharl, ingwer-rneman atnthepenharl. Ampwal nhelkwer-rnemanap apmwamwamew-arelhthen arternngew-arelh-then. 21 Akngeywenh-rnemanap alakenh irrkaty-antey arrpemarl. Anantherr ipmelhem apmwewety, anantherrap anem mwerr-angker, ampwal gold-penh-apeny. Anantherrap ikwerenhrnem mwerr-angker impen-rnem anem. Akngeyelanap anenhantherrenh rlwanem, ikwer warrkerreyew. Anantherranap arratyangkwarr anaynteyew, ranap anewantherr inkwerelhem-anem.

angenh ingwerentyew. Arternp anaynteyew alakenh intem Akngeyarl apenteyel-rnemitwel, Akngeyewant perayerremel, mwerrangkwarrant. 23 Ingwer-rnemanap arwengk aneyel, nthakenh awelhey-angenh. Rernemap akwerrp-antey, arrangkwel aleth ilterreyel. Ikwer-rnem-wety menty anaynta! 24 Nga warrkenh Akngey-wenh, nthakenh ntwa ingwer-rnem-then iltey-angenh. Jesus-ew rlterrk iterr-aynteyew, ingwer-rnemelarl irrwerneyel-angkwarr. Mwerr-angkwarr nga anaynteyew, Akngey-wenh angkant ilayntemel ikwer-rnem. 25-26 Arrenty ilkwa ra ingwerrnem irrtywerremel ileyel. Ra renh-rnem ilpertelelheyel, ikwerenh-angkwarr apentaynteyew. Rernem ilterreyel arrangkwel. Akngey-wenh warrkenhelan mwerrantyel renh-rnem akalty-anthaynteyew, rernemarl ahelerreyel ikwer. Kel rernemap iterrem arratyangkwarr apek, Akngeyarl ikwer-rnem arternpantey angkeyel. Rernem apek amperrngerremel angkeperrem ikwer-warl.

3

Jesus apey-alpeyew-alenty, akngerran intwemerlerreyenh ikwer-wety

2 Akngerranap ingwer-rnemew ilkelheyangenh aneyenh. Ament inkwerelhemel

1 Timothy, nga angka ingwerew-anem iterraynteyew. Rlterrk-anem aneyenh Akngey-wenhrnemewan, Jesus apey-alpeyew-alentyan.

anerl-aneyenh, ikwer-rnemewant iterraynteyenh. Rernemap ilkelh-aynteyenh man akngerrew ilek-ilek-thenew, nakelhemel inkwerelhemel anerl-aneyenh, ingwer-rnemwety arlkarerremel. Akngerran angkerlaneyenh angka apmwel arrarletyel-then ingwer-rnemewarl. Rernemap ikwer-rnemwenh-thenew awelhey-angenh, antwerraynerlaneyenh ikwer-rnem. Ingwer-rnemelan inerl-aneyenh ilek-ilek ingkerrenh ingwerrnem-wety, inkwerelhey-angenh-anemarl ikwer-rnemew. Rernemap antwerraynerlaneyenh ikwer-rnem. Rernemap awelheyangenh Akngeyew, apmwangkwarr-antey alherl-aneyenh. 3 Ingwer-rneman mwerr aney-angenh ingwer-rnemew. Atwerrentypenh amperrngerrey-angenh, antwerraynerlaneyenh-antey. Rernemap alherl-aneyenh tyelangkaynteyew ingwer-rnemew. Rerneman iterrerl-aneyenh-antey, apmwangkwarrant anaynteyew arrkent. Ahel-antey anerlaneyenh, ingwer-rnem atwaynteyew. Ilkelheyangenh, mwerr-angkwarr anaynteyew. 4 Ingwer-rnemelan ikwer-rnem apelty ahayiwerl-aneyenh ingwer-rnemew, renh-rnem atwaynteyew ipmew. Alhewer rernem ilek-ilek mpwarerl-aneyenh, mwerrantytangkwel iterrey-angenharl. Rernemap inkwerelherl-aneyenh tyak, nakelherl-anemelantey. Rerneman anerl-aneyenh Akngeyew iterrey-angenh, arwa arrkentant alherl-aneyenh, iterrey-angenh ingwer-rnemew. 5 Christianrnem-arrpantey rerneman iterrerl-aneyenh.

Arrangkwarl, Akngey iterl-arey-angenharl. Inweng Mwerr-angker aney-angenh ikwerrnem-itwew, arawerrng ikwerenh atnyeneyangenharl. Menty ikwer-rnem-itwew aneyangenh.
6-7 Artwa weth-lkwer-rneman alherlewem warl arrpanenh-warl, angka apmwa ilaynteyew arelh-rnemew. Arelh yanh-rneman nthakenh rlterrk iterrey-angenh, rerneman nyerrerreyelarl, awankarl apmwel-ayeth anenh. Rernemap intem apmwangkwarr aneyel, intem awelhemel angka apmwew-antey. Arelh rernem angka rlengkeny-angkwarrant aweyew, angka Jesus-akert iylpelerrewerrarl.
8 Timothy, ntwa angka awankeny iterlareyel artwa ilkwa atherr-akert, awankakerrarl Egypt-itwew anenh, itnanap Jannesthen Jambres-then? Ratherr atyetyart ilkwa Pharaoh artwerelew, Moses-el angka Akngeywenharl ilenh-wety. Alakenh arrpemarl artwa weth-rnemelan aley ingwer-rnem artwereleyel, angka mwerr-angker Akngey-wenh awewerr. Irrtywerremel rernem ileyel apmwangkwarr, ilterreyel ingwer-rnem-then. Akngeyelanap renh-rnem irrenteyenh. 9 Ingwer-ingweranap ingkerrenhel iterl-areyenh, rernemarl arwengkrneman angkeyel. Ingwer-rnem ikwer-rnemew anerl-aneyenh awelhey-angenh-anemarl.

10 Timothy, ngan ingwer yanh-rnem-apenyweny aneyel, apmwangkwarrarl akaltyantheyel-rnemarl. Ntwap iterl-areyel, angka atharl akalty-antheyelan, ayenganap aneyel arraty-angkwarrarl. Ntwap ayenh arenh, Akngeyewarl ayeng warrkerrenh intem, ikwerant awelhemel. Ntwan ayenh arenh, arraty intemarl ayeng anenh. Ntwan ayenh arenh, warrk yanh atha iwerl-alhey-angenhantey, rlterrkarl atyeng anenh-angkwarr. Alethantey ayengan warrkerrenh, angka Akngeywenh akalty-anthemel. Ntwap ayenh arenh, ayengarl inkwerelhenh ingwer-rnemewan, aleth-antey ikwer-rnem ilkelhemel.

14-15 Timothy nganap alakenh-wenyarl. Ngan intemarl arraty-angkwarr anaynteyew. Ntwap iterl-areyel, ingwer-rnemelarl angka mwerr-angker ngenh anthew. Angka ranap inngarl, ntwan iterl-areyelarl. Ngarl akelyank

11 Ntwan iterl-areyelarl, ilek-ilek atyeng rlterrk anenh tawen irrpety yanh-rnem-itwew, Antioch, Iconium, Lystra-itwew. Artwa apmwernemelan atyeng rlterrk inngey arrernenh, irrwampenhanthemel innga. Akngeyelanap ayenh arntarntarenh intem, ayengap anenh iteth-antey. 12 Alakenhap ra apmelerr aynteyel Akngeywenh-rnemew, rernemarl ikwerenh-angkwarr aneyel arraty-angkwarr, ikwerant iterremel. 13 Apmwa yanh-rnem anyelk-awarr-rnem, rernemarl irrtywerremel ileyel, aleth-anteyap rernem anem apmwel-ayeth. Ingwer-rnemelan irrtywerremel arrpemarl ikwer-rnem-warl ilayntem.

anenhel, ngap angka ikwer akaltyerrenharl. Akngeyelan artwa angkakert-rneman ilenh, rernem ingkwern-aynteyew pip-warl awankakerr. Awelhemel anaynteyew ikwer. Angka yanhelan ileyel, Akngeyel anenhantherrenh itethelem apmwewety. Anantherran iterlaraynteyew, Jesus-arl katy ilwew anewantherr. Anantherrap intwemerlerreyew apmwewety, renhap ayern-ayntemel, anenhantherrenh arratyel-aynteyew. 16 Akngey ra amentantey angka ilek-ilek ilew pip ikwerenhitwew. Awank-akerr ra artwa angkakert-rnem ilenh, angka ikwerenh ingkwern-aynteyew pip-warl. Angka ikwerenh-angkwarran ran anenhantherrenh akalty-antheyel, arratyangkwarr anaynteyew. Angka yanh-angkwarr rap anenhantherrenh ilteyelarl, anantherrarl apmwangkwarr-anem aneyel. Angka yanhangkwarr ra anenhantherrenh arratyeleyel, anantherrap anerl-aneyenh rapeny-anem. 17 Alakenh-anyemap ra ikwerenh-rneman anenhantherrenh akalty-antheyel, anantherrap mwerr-angkwarr-anem warrkerreyew ikwer. Rap anenhantherrenh ilem, anantherrap awelheyew mwerr-angkwarr.

4

1 Timothy, iylpelerrey-angenh-antey angka nhenhew: Jesus ran inngarl apey-alpeyenh ahern nhenh-warl. Ranap aneyel atyetyart ilkwarl, rarl ingkerrenh ayernerl-aneyenh ikwerenh-angkwarr. Alakenh-anyemarl

ingkerrenhel iterl-areyenh, rernemarl arratyangkwarr anenh, arrangkw apek. Iteth-rnemthen ipmepenh-rnem-then ra ayernerl-aneyenh. Ntwan kel iterl-areyel. Alakenh-anyem atha ngenh rlterrk-antey ileyel, Akngeyel-then Jesusel-then aweyel-wety: 2 aleth-antey angka Akngey-wenh ilaynteyew. Ingwer-rnem apek ngkweng awelhem, arrangkw apek. Arwa alethantey ilaynteyew. Ntwa apek ingwer-rnem arem, apmwangkwarrarl alheyel, ila renhrnem arternp-antey alakenh: "Arrantherran apmwangkwarr-antey alheyel." Renh-rnem akaltyeleyew mwerrantyel-antey, nyerrelanthey-angenh. 3 Ingwer-ingwer apek rernem awelhey-angenharl ngkweng. Ra aynteyenh alakenh-anyem: angka Akngey-wenh-wetyan akngerr arlkarerreyenharl. Rerneman artwa apmwernemewant awelherl-aneyenh, angka apmwewarl akalty-antheyel-rnemewant. Angka nhenh-lkwerew rernem ilkelheyenh awelhaynteyew. Artwa yanh-rnemelan alakenhanyem akalty-antheyn-ayntem. 4 Rernemap iylpa akentelhemarl, angka arraty awewerr. Rernemanap ilkelheyenh, angka apmwewant awelh-aynteyew, arraty-angkwarr-weny.

5 Nganap aley ikwer-rnem-apeny-wenyarl. Aleth iterr-aynteyew arraty-angkwarr. Ingwerrnemelarl irrwernem-angkwarr, aleth rlterrkantey anaynteyew. Ingwer-rnemel ngenh irrwernenty, ngan artewenty iterrey-angenharl. Aleth ileyn-aynteyew angka mwerr-angker Jesusakert. Akngeyelan ngenh anthew warrk ilkwa, kel nga warrkerreyew ywerrelheleyew-atety.

6 Ayengan artwamp-anemerrew, ayengap ingwer-ingwer ilweyenh-anem. Ntwan iterlarlareyel, artwa ingkart-rnemelarl aker rwewarl ampernemel anthenh Akngey-warl. Alakenhanyeman ayeng-anem anthelhem ikwerwarl. 7 Ayengan warrkerrenh artewentyel Akngeyew. Warrk yanh rarl anthew, ayeng warrkerreyel-antey, ipmelheyew-atety. Aleyan ayeng Akngeyew iterreyel-antey. 8 Aleyan ayeng arternp-antey mpwelheyel ikwer, rarl apey-alpeyenhew. Arlta yanhel rarl apeyalpeyenhel, ra ingkerrenh ayernerl-aneyenh arraty-angkwarr. Rap atyeng antheyenh mwerrangker, ayengarl ipmelhey-angenh anenhew. Ingwer-rnemarl mpwelhenh-rnemew ikwer, rap ikwer-rnem antheyenh mwerr-angker arrpemarl.

Paul angkeyel Timothy-ew, "Apetyeyew atyengwarl."

9-12 Timothy, anamerl atyeng-warl apetya. John Mark akngetya ngkweng-angkwarr. Ran mwerrarl, ra atyeng-angkwarr warrkerreyew. Akngerr atyenh-rnem rernem alpew apmer ingwer-rnem-warl. Demas ran ilkelheyel, arrkenterr-aynteyew ilek-ilek akngerrel. Rap arlkarrerrew, ayeng-wety anewerr, ayenh iwerlalhemel, apmer Thessalonica-warl-anem alpew. Crescens ra apmer Galatia-warlarl alpew, Titusan alpew apmer Dalmatia-warlarl. Tychicusan atha thwenew apmer Ephesus-warl ngkwengwarl pip nhenh-akert. Aleyan Luke-ant-anem

atyeng-itwew aneyel Rome nhenh-itwew. INSERT MAP? 13 Ngarl apetyem apekan, ngap alhem apmer yanh-angkwarr Troas-angkwarr. Athan apmer yanh-itwew panty atyenh iwerlalhew artwa Carpus-itwew. Ntwa panty akngetya atyeng-warl. Pwek atyenh-rnemthen akngetya. Nga iylpelerrey-angenh-antey pwek nanikwet yenp-penh yanh-rnemew, ntwa akngetyarl, impen-antey.

16 Ayengarl court-itwew rtnenheng-arey, rerneman ayenh ayntarrp-ilenh. Ingwerenty apekarl, atyeng-they angkey-angenh. Rerneman ingkerr-antey anterrew aterel. Kel mwerraw. Athan Akngey ayerneyel, rernem menty aneyew, ikwer-rnem awakelhey-angenh. 17 Akngeyan yanh-antey atyeng-itwew arrerantey anenh court-itwew. Artwa courtew-arteyelan ikwerenh-rnem ilantheyangenharl, ayenh layen-rnem-warl antheyewan. Akngeyelan ayenh intem arntarnt-arenh, ayeng rlterrkerreyew-atety. Rap ayenh alpemelenh, angka mwerr-angker Jesus-akert ilaynteyew apmer ikwer-areny-rnem-warl. Rerneman
14 Ntwa renh iterl-areyel artwa yanh Alexander? Ran ilek-ilek mpwarey-angkerarl ayen-penh. Ra ayenh irrwernenh. Menty renh tyarlewem, Akngeyant awakelheyew ikwer. 15 Mwerranty-antey ikwer-wety arntarntarelheyew, ra ngenh-then irrwernewerr. Ra anenhantherrenh aleth iltenh, anantherrarl angka mwerr-angker ilenh-wety. Ran arrkernelhenh, anenhantherrenh arternp artwereleyew.

Jew-wenyarl, rernemap Akngey iterl-areyangenh. 18 Akngeyelan ayenh intemarl arntarntarayntem, ingwer-rnem apmwangkwarr atyeng tyel-angkerl-anewerr. Rernem ayenh atwem, kel mwerr. Akngeyelan ayenh akngeynem irrwerl, ikwer-itwel aney-alpeyew intem-antey. Ran aneyel ilkwa aleth-antey. Aley ingkerrenhel renhant nakemel anaynteyew. Inngarlap ran.

Kel angka nhenh ywerrelhelem-anem

Kel-antey.

19 Arelh Priscilla-warl "Hallo" katy angka atyeng, artwa anewikw-warl-then Aquila-warl. Artwa Onesiphorus-warl "Hallo" katy angka atyeng, ikwerenh-rnemew-then. 20 Artwa Erastus apmer Corinth-el ingkernarl arteny aneyel. Artwa ingweran Trophimus atha iwerlerlpew apmer Miletus-itwewarl, arntetyerrewarlarl. 21 Timothy nga arrkernelha, anamerl apetyeyew nhenh-warl, alyangkw irrewerranem. Ingwer-rnemel Jesus-arl apenteyel-rnem apmer nhenh-itwew, rernem "Hallo" ngkweng angkeyel. Artwernem Eubulus, Pudens Linusthen rernem "Hallo" angkeyel, arelh Claudiathen. 22 Timothy, ayeng perayerreyel Jesuswarl alakenh-anyem, "Jesus, ngan anaynteyew Timothy-itwew. Ngan athamerr-aynteyew ikwer, ikwerenh-rnemew-then."

Alyawarr Bible Portions of the Holy Bible in the Alyawarr language of Australia

copyright © 2009 Wycliffe Bible Translators

Language: Alyawarr

This translation is made available to you under the terms of the Creative Commons Attribution-Noncommercial-No Derivatives license 4.0.

You include the above copyright and source information.

You may share and redistribute this Bible translation or extracts from it in any format, provided that:

You do not sell this work for a profit.

You do not change any of the words or punctuation of the Scriptures. Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2021-11-11

PDF generated using Haiola and XeLaTeX on 11 Nov 2022 from source files dated 27 May 2022

284d4e02-292d-5bd8-a8a6-8360a307b937